Document ID: 32014D0637

KOMISIJOS ĮGYVENDINIMO SPRENDIMAS
2014 m. rugpjūčio 28 d.
kuriuo dėl tam tikrų valstybių narių sričių, kurioms taikomi su afrikiniu kiaulių maru susiję apribojimai, iš dalies keičiamas Įgyvendinimo sprendimo 2014/178/ES priedas
(pranešta dokumentu Nr. C92014) 6169)
(Tekstas svarbus EEE)
(2014/637/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (3), ypač į jos 4 straipsnio 3 dalį
kadangi:
(1)
Komisijos įgyvendinimo sprendime 2014/178/ES (4) nustatytos gyvūnų sveikatos kontrolės priemonės, susijusios su afrikiniu kiaulių maru tam tikrose valstybėse narėse. Šio sprendimo priede nustatytos ir išvardytos tam tikros sritys, išskirstytos pagal epidemiologine padėtimi grindžiamos rizikos lygį. Į tą sąrašą įtrauktos tam tikros Estijos, Italijos, Latvijos, Lietuvos ir Lenkijos sritys;
(2)
nuo 2014 m. rugpjūčio mėn. pradžios buvo pranešta apie kelis naujus protrūkius naminių kiaulių ūkiuose netoli Latvijos sienos su trečiosiomis šalimis ir netoli Estijos sienos. Buvo nustatyti atvejai laukinių kiaulių populiacijoje Latvijos srityse, kurios šiuo metu neįtrauktos į Įgyvendinimo sprendimo 2014/178/ES taikymo sritį. Be to, nuo 2014 m. rugpjūčio mėn. pradžios Lietuvoje ir Lenkijoje buvo užregistruota keletas naujų protrūkių naminių kiaulių ūkiuose. Protrūkių skaičius, apimtis ir vieta rodo, kad keičiasi ligos paplitimas;
(3)
dabartinės epidemiologinės padėties raida turėtų būti aptariama atliekant gyvūnų sveikatos padėties keliamos rizikos Latvijoje, Lietuvoje, Lenkijoje ir kaimyninėse trečiosiose šalyse vertinimą. Siekiant nustatyti tikslingesnes gyvūnų sveikatos kontrolės priemones, užkirsti kelią afrikinio kiaulių maro plitimui, išvengti bet kokių nereikalingų Sąjungos vidaus prekybos trikdymų ir išvengti nepagrįstų trečiųjų šalių nustatomų kliūčių prekybai, turėtų būti iš dalies pakeistas Sąjungos sričių, kurioms taikomos Įgyvendinimo sprendime 2014/178/ES nustatytos gyvūnų sveikatos kontrolės priemonės, sąrašas ir atsižvelgta į Latvijoje, Lietuvoje, Lenkijoje ir kaimyninėse trečiosiose šalyse dėl šios ligos šiuo metu susiklosčiusią gyvūnų sveikatos padėtį;
(4)
todėl būtina pakeisti Įgyvendinimo sprendimo 2014/178/ES priedą, kad į jį būtų įtrauktos atitinkamos Estijos, Latvijos, Lietuvos ir Lenkijos sritys;
(5)
todėl Įgyvendinimo sprendimas 2014/178/ES turėtų būti atitinkamai iš dalies pakeistas;
(6)
šiame sprendime numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinimo sprendimo 2014/178/ES priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje 2014 m. rugpjūčio 28 d.

Labels: 0
18
6